ພັກປະຕິ​ຮູບ ຂອງແອັສ​ໂທເນຍ ອ້າງເອົາ ໄຊຊະນະ ໃນການເລືອກຕັ້ງສະພາ
ຜົນ​​ການນັບບັດຄະ​ແນນ​ສຽງ ​ທີ່​ບໍ່​ເປັນ​ທາງ​ການ ຫຼັງຈາກ​ທີ່ການ​ປ່ອນ​ບັດ ໄດ້​ອັດລົງ​ແລ້ວ ສະ​ແດງ​ໃຫ້​ເຫັນ​ວ່າ​ ພັກຂອງ​ນາຍົກ Taavi Roivas ​ໄດ້​ຮັບ​ຄະ​ແນນ​ສຽງ ​ເກືອບ 28 ​ເປີ​ເຊັນ.
ພັກ Reform ຫລືປະຕິຮູບ ທີ່ອ່ຽງຂວາກາງ ແລະນິຍົມເນໂຕ້ ຂອງລັດຖະບານແອັສໂທເນຍ ໄດ້ອ້າງເອົາໄຊຊະນະ ໃນຕອນ ເດິກຂອງຄືນວັນອາທິດວານນີ້ ໃນການເລືອກຕັ້ງສະພາ ທີ່ ຄອບງຳໂດຍຄວາມກັງວົນເລື້ອງຄວາມໝັ້ນຄົງ ຈາກການຟື້ນ ຄືນມາທາງດ້ານທະຫານຂອງຣັດເຊຍນັ້ນ ຜົນຂອງການນັບບັດຄະແນນສຽງທີ່ບໍ່ເປັນທາງການ ຫຼັງຈາກທີ່ ການປ່ອນບັດໄດ້ອັດລົງແລ້ວນັ້ນ ສະແດງໃຫ້ເຫັນວ່າພັກຂອງ ນາຍົກລັດຖະມົນຕີ Taavi Roivas ໄດ້ຮັບຄະແນນສຽງ ເກືອບ 28 ເປີເຊັນ ແລະພັກທີ່ເປັນພາຄີໃນລັດຖະບານປະສົມ ຂອງພັກປະຕິຮູບ ຄືພັກ Social Democrats ຫລື ສັງຄົມປະ ຊາທິປັດ ໄດ້ຮັບຄະແນນສຽງ 16 ເປີເຊັນ ສ່ວນພັກຝ່າຍຄ້ານ ທີ່ນິຍົມ Kremlin ຄື ພັກ Center ໄດ້ຮັບຄະແນນສຽງປະມານ 25 ເປີເຊັນ ດ້ວຍບັດຄະແນນທີ່ໄດ້ຖືກນັບໄປແລ້ວ ເປັນສ່ວນໃຫຍ່ ຄາດກັນວ່າ ປະທານາທິບໍດີ Toomas Hendrik Ilves ຈະຂໍໃຫ້ທ່ານ Roivas ຈັດຕັ້ງ ລັດຖະບານຊຸດໃໝ່ ໃນວັນຈັນມື້ນີ້ ກ່ອນການເລືອກຕັ້ງນັ້ນ ທ່ານ Roivas ໄດ້ອອກສຽງສະແດງ ຄວາມຢ້ານກົວກ່ຽວກັບ ການແຊກແຊງຂອງຣັດເຊຍ ເຂົ້າໄປໃນປະເທດເພື່ອນບ້ານ ແອັສໂທເນຍ ຫຼັງຈາກທີ່ ມົສກູໄດ້ຢຶດເອົາແຫລມ Crimea ຂອງຢູເຄຣນເມື່ອປີກາຍນີ້ ທ່ານຍັງໄດ້ຮຽກຮ້ອງເມື່ອບໍ່ເທົ່າໃດມື້ຜ່ານມານີ້ ໃຫ້ເພີ້ມກຳລັງທະຫານຂອງອົງການເນໂຕ້ ແລະ ອາວຸດຍຸດໂທປະກອນຂຶ້ນ ເພື່ອຕິດຕາມເບິ່ງ ການເຄື່ອນໄຫວທາງທະຫານ ຂອງຣັດເຊຍ ຢູ່ໃກ້ເຂດຊາຍແດນ ທ່ານ Roivas ໄວ 35 ປີ ແມ່ນເປັນຜູ້ນຳສະຫະພາບຢູໂຣບທີ່ໜຸ່ມນ້ອຍທີ່ສຸດ ແອັສໂທເນຍ ໄດ້ເຂົ້າເປັນສະມາຊິກໃນກຸ່ມ ອີຢູ ເມື່ອປີ 2004 ແລະ ມີໜີ້ສິນສາທາລະນະ ກໍຄືໜີ້ ສິນຂອງລັດຖະບານ ໜ້ອຍທີ່ສຸດ